Obec Dolná Streda na základe § 6 ods. 1 s poukazom na § 11 ods. 4 písm. g/ zákona č. 369/1990 Zb. o obecnom zriadení v znení neskorších predpisov, a § 7, ods. 2,4 zákona NR SR č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov, v y d á v a  pre územie obce Dolná Streda

**Návrh Všeobecne záväzného nariadenia**

**č. 1/2014**

**ktorým sa určujú podmienky rozdelenia účelových finančných prostriedkov pre oblasti sociálnej pomoci, kultúry a športu z rozpočtu obce Dolná Streda**

**PRVÁ ČASŤ**

**SPOLOČNÉ USTANOVENIA**

**Úvodné ustanovenia**

Účelom tohto nariadenia je stanoviť podmienky, vymedziť okruh subjektov a upraviť postup pri poskytovaní dotácií z rozpočtu obce Dolná Streda. Obec poskytuje dotácie na všeobecne prospešné služby a na verejnoprospešné účely na základe tohto všeobecne záväzného nariadenia.

**Všeobecné ustanovenia**

**Článok l**

**ZDROJE DOTÁCIÍ**

Obec vytvára zdroje pre poskytovanie dotácií iba z vlastných prostriedkov z rozpočtu obce.

**Článok 2**

**PODMIENKY POSKYTOVANIA DOTÁCIÍ**

1. Z rozpočtu obce sa môžu poskytovať dotácie:

* fyzickým osobám - podnikateľom alebo právnickým osobám so sídlom alebo trvalým pobytom na území obce Dolná Streda, alebo ktoré pôsobia, vykonávajú činnosť na území obce, alebo poskytujú služby obyvateľom obce,
* inej obci alebo vyššiemu územnému celku, ak zabezpečuje niektoré úlohy pre obec – inej obci alebo vyššiemu územnému celku, ak ide o poskytnutie pomoci pri likvidácií následkov živelnej pohromy, havárie alebo inej podobnej udalosti na ich území.

Obec môže poskytovať dotácie na podporu:

* všeobecne prospešných služieb,
* všeobecne prospešných alebo verejnoprospešných účelov,
* podnikania a zamestnanosti,

ale výlučne na účel uvedený v druhej časti (oblasť sociálnej pomoci), tretej časti (oblasť kultúry), resp. štvrtej časti (oblasť športu) tohto VZN, pričom predmet činnosti žiadateľa musí súvisieť s účelom, na ktorý dotáciu požaduje.

1. Dotácia môže byť poskytnutá oprávneným subjektom len na základe písomnej žiadosti, príloha č. 1. a za predpokladu, že ku dňu podania písomnej žiadosti o poskytnutie dotácie má žiadateľ vysporiadané všetky záväzky voči obci Dolná Streda. Prílohou žiadosti o dotáciu sú: doklad o pridelení IČO, kópia zmluvy o zriadení účtu v bankovej inštitúcii (prípadne potvrdenie banky o vedení účtu), že majiteľom účtu je žiadateľ, stanovy, doklad o štatutárnych zástupcoch žiadateľa.
2. Dotáciu je možné poskytnúť len na úlohy, alebo služby, ktoré sa zrealizujú v príslušnom kalendárnom roku.
3. Dotáciu nemožno poskytnúť žiadateľovi:

* voči ktorému je vedené exekučné konanie,
* má nedoplatok voči rozpočtu obce

1. Dotáciu nemožno poskytnúť na:

* úhradu záväzkov z predchádzajúcich rozpočtových rokov s výnimkou vyúčtovania energií – voda, plyn, elektrina za predchádzajúci kalendárny rok.

1. Dotáciu nie je možné použiť na:

* režijné náklady – telefónne poplatky, telefónne karty, fax
* mzdové náklady a odvody do sociálnej a zdravotnej poisťovne, s výnimkou trénerov detí a mládeže
* poistné osôb a majetku, s výnimkou pripoistenia osôb pri jednorazových aktivitách
* finančné ceny a dary,
* občerstvenie, s výnimkou zabezpečenia pitného režimu
* rôzne reklamné predmety a suveníry – perá, tašky, tričká, etikety, kalendáre, diáre a pod.

1. Na poskytnutie dotácie z rozpočtu obce nemá žiadateľ právny nárok.
2. Riadny termín na predkladanie žiadosti o poskytnutie dotácie je najneskôr do **30.11.** a v prípade schválenia budú finančné prostriedky poskytnuté v nadchádzajúcom kalendárnom roku. V mimoriadnych a opodstatnených prípadoch právnická osoba a fyzická osoba – podnikateľ môže podať žiadosť aj v inom termíne.
3. Subjekt, ktorý dotáciu získa, ju nesmie prevádzať na iné právnické alebo fyzické osoby. Môže z nej uhradiť len náklady spojené s realizáciou úloh, alebo činnosti.
4. Obec je oprávnená z vlastnej iniciatívy preverovať skutočnosti uvedené v žiadosti ako aj ostatné skutočnosti potrebné pre poskytnutie príspevku.

**Článok 3**

**Postup pri prerokovaní žiadosti**

1. Žiadosť o poskytnutie dotácie prerokujú príslušné komisie OZ pre danú oblasť poskytovanej dotácie.
2. Obec Dolná Streda si pred schválením o poskytnutí dotácie vyhradzuje právo vyžiadať od žiadateľov dodatočné informácie alebo dokumenty potrebné na posúdenie vecnej stránky predmetu žiadosti.
3. Poskytnutie dotácie schvaľuje OZ uznesením na základe odporúčania príslušnej komisie.

**Článok 4**

**Forma poskytovania dotácií**

* 1. Dotácie sa poskytujú na základe písomnej zmluvy. Prideľujú sa na príslušný rok a v tom roku musia byť žiadateľom aj použité.
  2. Zmluvu spracuje pracovník obce, podpisuje starosta obce a za žiadateľa oprávnená osoba v zmysle predložených dokladov.
  3. Nerozdelené finančné prostriedky na dotácie do čiastky 2 000 EUR, budú rozpočtované ako rezerva starostu. Rezerva môže byť čerpaná v odôvodnených prípadoch pre úsek zdravotníctva, sociálnej pomoci, kultúry a športu a o použití tejto rezervy má právo rozhodnúť starosta obce.

**Článok 5**

**Vyúčtovanie poskytnutých dotácií**

1. Poskytnuté dotácie podliehajú ročnému zúčtovaniu s rozpočtom obce.

2. Žiadateľ, ktorému bola poskytnutá dotácia podľa tohto nariadenia je povinný:

1. vykonať jej vyúčtovanie na základe účtovných dokladov do 15.1. nasledujúceho roka,
2. predložiť účtovné doklady, (faktúry, bankové výpisy, hotovostné pokladničné doklady) k nahliadnutiu,
3. nevyčerpané prostriedky vrátiť na účet obce číslo: 918528132/0200 najneskôr do termínu, ktorý je uvedený v čl. 5 ods. 2a).

3. Nedodanie vyúčtovania, resp. oneskorene dodané vyúčtovanie alebo oneskorené dodatočné opravné vyúčtovanie je dôvodom vyrubenia sankcií v zmysle článku 6 tohto VZN. Zároveň v nasledujúcom roku nesmú byť pridelené žiadne financie z rozpočtu obce podľa tohto VZN.

**Článok 6**

**Sankcie a kontrola**

* 1. Ak právnická osoba alebo fyzická osoba – podnikateľ nesplní zmluvné podmienky o poskytnutí dotácie, bude obec postupovať v zmysle § 31 zákona č. 523/2004 Z. z. o rozpočtových pravidlách verejne správy v z. n. p.
  2. Kontrolu úplnosti a vedenie agendy všetkých podaných žiadostí podľa tohto nariadenia vykonáva pracovník obecného úradu.
  3. Kontrolu dodržiavania tohto nariadenia vykonáva hlavný kontrolór obce.

**DRUHÁ ČASŤ**

**OBLASŤ SOCIÁLNEJ VÝPOMOCI**

**Obec Dolná Streda v rámci svojich finančných možností bude podporovať:**

* 1. **Občanov ktoré sa ocitli nezavinene v mimoriadnej situácií a to:**

1. *nenávratnú finančnú výpomoc rodine so zdravotne postihnutými deťmi – na návrh soc. komisie*
2. *nenávratnú finančnú výpomoc rodine s deťmi pri neočakávaných udalostiach (úmrtie rodiča a pod.)*
3. *návratnú finančnú výpomoc pri udalostiach podľa bodu b).*

Žiadosti občanov predkladá soc. komisia na schválenie OZ. Spôsob výpomoci určí starosta obce (nákup šatstva a pod.) a táto výpomoc bude čerpaná z rezervy starostu.

**2. Činnosť organizácií, ktoré združujú telesne postihnutých občanov a to formou dotácie raz ročne (výška podľa fin. možností obce), na základe žiadosti organizácie podľa konkrétneho použitia. Pri poskytnutí dotácie, sa prihliada na počet organizovaných členov – obyvateľov obce Dolnej Stredy.**

**3. Činnosť Klubu dôchodcov v Dolnej Strede**

Obec poskytuje a finančne zabezpečuje prevádzkovanie budovy pre využívanie stretávania sa starších občanov. Na základe schváleného plánu činnosti, financuje aktivity Klubu dôchodcov z rozpočtovaných prostriedkov obce.

**TRETIA ČASŤ**

**OBLASŤ KULTÚRY**

Obec Dolná Streda v rámci fin. možností z rozpočtu bude podporovať tradičné podujatia, ktoré sa konajú na území obce:

**1) Reprezentačný ples obce, Stavanie mája, Hody, Deň obce, Zabíjačkové hody, Rybárske preteky.**

*Na týchto akciách – organizovaných OZ sa obec podieľa rozpočtovanými nákladmi, ktoré predstavujú nevyhnutné výdavky najmä reprezentačného charakteru (pri súťažiach odmeny, pohostenie pozvaných, tombola a pod.).*

**2) Podpora účasti súborov a jednotlivcov na podujatiach obce, príležitostné vystúpenia amatérskych skupín a jednotlivcov z obce, školské podujatia žiakov ZŠ a MŠ v Dolnej Strede.**

**3) Obec Dolná Streda bude podporovať v činnosti spoločenské organizácie aj formou dotácií vo výške podľa rozpočtu obce:**

* **organizáciu SČK, pri organizovaní bezplatného odberu krvi do čiastky 500 EUR,**
* **organizáciu Záhradkári, pri výstavách ich výsledkov bezplatným poskytnutým priestorov, ako i príspevkom na dopravu pri návšteve poľnohospodárskych výstav.**

**4) Prezentáciu obce podporí obec príspevkom schváleným Obecným zastupiteľstvom z rezervy starostu (napr. na vydanie kníh, na usporiadanie výstav v Kultúrnom dome v Seredi).**

**5) V obci Dolná Streda sú 2 objekty zapísané v zozname kult. pamiatok (kostol sv. Jakuba a Socha sv. J. Nepomuckého)**

*Na ochranu a obnovu týchto pamiatok poskytuje obec dotáciu na rozpočtovaný rok a konkrétny účel použitia týchto prostriedkov. Prostriedky sú poskytnuté na základe žiadosti a podliehajú ročnému zúčtovaniu s rozpočtom obce.*

*Na území obce Dolná Streda sa nachádzajú ďalšie pamätihodnosti - socha Najsvätejšej trojice, Pamätník padlým v I. a II. sv. vojne, budova starej fary. Obec podporí finančne údržbu a tým aj zachovanie týchto pamiatok.*

**ŠTVRTÁ ČASŤ**

**OBLASŤ ŠPORTU**

V oblasti športu obec Dolná Streda bude podporovať organizovanú športovú činnosť najmä detí a mládeže, kolektívov a jednotlivcov, bude podporovať tradičné športové podujatia a v súvislosti s tým i reprezentáciu obce. Podporí aj rozvoj masovej a rekreačnej telesnej výchovy.

1. Aktivity súvisiace z rozvojom športu sú organizované v jednotlivých športových areáloch, ktorých majiteľom je obec Dolná Streda.

***a) Športový areál ihriska s budovou využíva ŠK Dolná Streda, na základe Zmluvy o nájme priestorov pre športovú činnosť za symbolický nájom 1 €/rok. ŠK financuje spotrebu energií a bežné opravy do výšky 100 €. Ostatnú údržbu budovy, ako i údržbu trávnikov (s výnimkou polievania) financuje obec.***

**V budove prevádzkuje reštauračnú činnosť podnikateľ. Príjmy z tohto nájmu sú príjmom obce.**

Rozpočtovaná fin. čiastka vyčlenená na základe rozpočtu obce na príslušný kalendárny rok sa rozdelí na :

* odmeny pre 3 trénerov do výšky 5 000 € ročne,
* odmena pre správcu športového areálu do výšky 1 600 € ročne,
* dotáciu na úhradu nákladov na dopravu, výstroj, vybavenie, vecné ceny, výdavky na stravovanie vrátane nealkoholických nápojov **pri športových akciách**, podľa všeobecne právneho predpisu o cestovných náhradách do výšky 12 000 € .

Dotácia nemôže byť použitá na financovanie občerstvenia, nákup darov a suvenírov a na odmeny nad rámec uvedenej výšky.

Dotácia sa poskytuje na základe žiadosti a s rozpočtom obce musí byť zúčtovaná do 15 januára nasledujúceho roka.

***b) Multifunkčné ihrisko v areáli ZŠ Dolná Streda je využívané žiakmi ZŠ, Školského klubu, MŠ bezplatne a občanmi  v čase nevyužitom žiakmi, za poplatok schválený OZ, ktorý je príjmom obce.***

***c) Športovo – komunitné centrum – budova je využívaná príležitostne spoločenskými organizáciami bezplatne. Sú to celoobecné kultúrne akcie, Deň úcty k starším, MDŽ a pod. ŠKC je využívané na športové akcie – stolný tenis, nohejbal, minifutbal, tenis, bojové umenia – za určený poplatok, schválený OZ. Využívanie časove organizuje a poplatok vyberá brigádnik – študent a odovzdáva do pokladnice obce.***

***d) Podpora individuálnych športovcov:***

Obec uhradí účastníkom športových súťaží za reprezentáciu obce (VÚC) nevyhnutné náklady, vyúčtované organizátorom súťaže. Športovcom individuálnych športov – občanom Dolnej Stredy, za umiestnenie dar v hodnote podľa návrhu OZ.

2. Samostatne pôsobiacou organizáciou v obci je Turistický oddiel. Obec na ich aktivity bude prispievať náhradou na cestovné výdavky účastníkov pri ich aktivitách a vstupné pri návštevách kultúrnych pamiatok (hradov, zámkov, kostolov a pod.) a pri návštevách múzeí a galérií, v čiastke do výšky 500 €.

**PIATA ČASŤ**

**ZÁVEREČNÉ USTANOVENIA**

1. Podľa tohto VZN sa posudzujú žiadosti o poskytnutí dotácie pre rok 2015 a na nasledujúce roky.

2. Dňom účinnosti toho VZN sa zrušuje VZN č. 3/2012

3. Zmeny a doplnky tohto Všeobecne záväzného nariadenia schvaľuje Obecné zastupiteľstvo v Dolnej Strede.

4. Toto VZN bolo schválené uznesením č. na zasadnutí OZ dňa .

5. Toto VZN nadobúda účinnosť 15 -tym dňom zverejnenia na úradnej tabuli.

Vyvesené dňa: 17. 03. 2014

Mgr. Ľuboš Šúry

starosta obce v. r.